sa práharati vidédagnirnábho nāmā́gne aṅgira ā́yunā nāmnehī́ti sa yatprā́dhanvaṃstadā́yurdadhāti tatsámīrayati yò syā́m pr̥thivyāmasī́ti yò 'syā́m pr̥thivyāmasī́ti hr̥tvā nidadhāti yatté 'nādhr̥ṣṭaṃ nā́ma yajñíyaṃ téna tvā́dadha íti yatté 'nādhr̥ṣṭaṃ rákṣobhirnā́ma yajñíyaṃ téna tvā́dadha ítyevaìtádāhā́nu tvā devávītaya íti caturtháṃ harati devébhyastvā júṣṭāṃ harāmī́tyevaìtádāha tāṃ vai cátuḥsrakteścā́tvālāddhrati cátasro vai díśaḥ sárvābhya evaìnāmetáddigbhyó harati